b'\n_START_ARTICLE_\nJanet Leigh\n_START_SECTION_\nVarhainen el\xc3\xa4m\xc3\xa4\n_START_PARAGRAPH_\nJeanette Helen Morrison syntyi Kalifornian Mercedissa 6. hein\xc3\xa4kuuta vuonna 1927 Helen Lita (1909\xe2\x80\x93?, omaa sukua Westergaard) ja vakuutusasiamiehen\xc3\xa4 ja kiinteist\xc3\xb6nv\xc3\xa4litt\xc3\xa4j\xc3\xa4n\xc3\xa4 ty\xc3\xb6skennelleen Frederick Robert Morrisonin (1907\xe2\x80\x931961) ainoaksi lapseksi. Jeanette kasvoi Kalifornian Stocktonissa. Helen-\xc3\xa4idin vanhemmat olivat Tanskasta tulleita maahanmuuttajia._NEWLINE_Talvella vuonna 1945 entinen n\xc3\xa4yttelij\xc3\xa4 Norma Shearer "l\xc3\xb6ysi" Leigh\xe2\x80\x99n. Shearerin aviomies Irving Thalberg oli toiminut studioj\xc3\xa4tti Metro-Goldwyn-Mayerin ensimm\xc3\xa4isen\xc3\xa4 tuotantop\xc3\xa4\xc3\xa4llikk\xc3\xb6n\xc3\xa4. Shearer n\xc3\xa4ytti kykyjenetsij\xc3\xa4 ja agentti Lew Wassermanille valokuvan Leigh\xe2\x80\x99st\xc3\xa4, miss\xc3\xa4 h\xc3\xa4n oli lomailemassa Sugar Bowlin hiihtokeskuksessa Kalifornian Nordenissa, miss\xc3\xa4 Leigh\xe2\x80\x99n vanhemmat ty\xc3\xb6skenteliv\xc3\xa4t. Shearer my\xc3\xb6hemmin muisteli, ett\xc3\xa4 Leigh\xe2\x80\x99n hymy ja kasvot olivat lumoavimmat, mit\xc3\xa4 h\xc3\xa4n oli n\xc3\xa4hnyt vuosiin ja h\xc3\xa4nest\xc3\xa4 oli tuntunut, ett\xc3\xa4 h\xc3\xa4nen t\xc3\xa4ytyisi n\xc3\xa4ytt\xc3\xa4\xc3\xa4 Leigh\xe2\x80\x99n kasvoja jollekin studiolla. Leigh j\xc3\xa4tti yliopiston, kun Wasserman oli taannut h\xc3\xa4nelle sopimuksen MGM:ll\xc3\xa4, vaikka Leigh\xe2\x80\x99ll\xc3\xa4 ei ollut kokemusta n\xc3\xa4yttelemisest\xc3\xa4. Leigh oli opiskellut yliopistossa musiikkia ja psykologiaa. Leigh opiskeli n\xc3\xa4yttelemist\xc3\xa4 draamaopettaja Lillian Burnsin ohjauksessa. Leigh allekirjoitti elokuvasopimuksen MGM:n kanssa vuonna 1946.\n_START_SECTION_\nUran alku ja nousu\n_START_PARAGRAPH_\nLeigh teki elokuvadebyyttins\xc3\xa4 ison budjetin elokuvassa Yst\xc3\xa4v\xc3\xa4 vai vihollinen vuonna 1947; elokuvassa Leigh n\xc3\xa4yttelee Van Johnsonin hahmon ihastettua. Kuvausten aikana Leigh\xe2\x80\x99n nimi vaihdettiin ensimm\xc3\xa4isen kerran Jeanette Reamesiksi, sitten Janet Leigh\xe2\x80\x99ksi ja lopuksi takaisin h\xc3\xa4nen syntym\xc3\xa4nimeksi Jeanette Morrisoniksi, koska "Janet Leigh" muistutti liikaa Vivien Leigh\xe2\x80\x99\xc3\xa4. Johnson ei kuitenkaan pit\xc3\xa4nyt t\xc3\xa4st\xc3\xa4 nimest\xc3\xa4 ja loppujen lopuksi nimi vaihdettiin takaisin Janet Leigh\xe2\x80\x99ksi. Leigh oli alun perin j\xc3\xa4tt\xc3\xa4nyt opiskelunsa elokuvauran takia, mutta ilmoittautui iltakouluun Etel\xc3\xa4-Kalifornian yliopistoon vuonna 1947._NEWLINE_V\xc3\xa4litt\xc3\xb6m\xc3\xa4sti Yst\xc3\xa4v\xc3\xa4 vai vihollinen -elokuvan ensi-illan j\xc3\xa4lkeen Leigh sai roolin draamaelokuvasta Talven henk\xc3\xa4ys kes\xc3\xa4ll\xc3\xa4 1947, jossa h\xc3\xa4nen vastan\xc3\xa4yttelij\xc3\xb6in\xc3\xa4\xc3\xa4n ovat Walter Pidgeon ja Deborah Kerr. Yst\xc3\xa4v\xc3\xa4 vai vihollinen -elokuvan taloudellisen menestyksen johdosta Leigh ja Johnson kiinnitettiin heid\xc3\xa4n toiseen yhteisty\xc3\xb6elokuvaan The Life of Monty Stratton elokuussa 1947. Elokuvaprojekti lopulta laitettiin j\xc3\xa4ihin ja julkaistiin vuonna 1949 nimell\xc3\xa4 Miehen voitto, jossa Johnsonin ja Leigh\xe2\x80\x99n korvasivat James Stewart ja June Allyson. Vuoden 1947 lopussa Leigh sai p\xc3\xa4\xc3\xa4osan Lassie-elokuvaan Lassie voittaa pelon, joka sai ensi-iltansa vuonna 1948. Lassien j\xc3\xa4lkeen Leigh n\xc3\xa4ytteli musikaalikomediassa Laulan ja nauran ja film noir -draamassa Kenen on kosto. Vuoden 1948 lopussa Leigh\xe2\x80\x99\xc3\xa4 kutsuttiin jo "Hollywoodin glamour-tytt\xc3\xb6 numero yhdeksi", vaikka Leigh tunnettiin kohteliaasta, anteliaasta ja maanl\xc3\xa4heisest\xc3\xa4 persoonastaan.\n_START_SECTION_\nHuippuvuodet\n_START_PARAGRAPH_\nVuonna 1949 Leigh n\xc3\xa4ytteli June Allysonin, Peter Lawfordin, Margaret O\'Brienin ja Elizabeth Taylorin kanssa vuoden 1949 Pikku naisia -filmatisoinnissa, joka kuvattiin Technicolor-menetelm\xc3\xa4ll\xc3\xa4. Pikku naisia -elokuva oli Leighin l\xc3\xa4pimurto._NEWLINE_Leigh teki 1950-luvulla monia erilaisia elokuvia, joista huomattavin on nimirooli musikaalikomediassa Sisareni Eileen (1955), jossa h\xc3\xa4nen vastan\xc3\xa4yttelij\xc3\xb6in\xc3\xa4\xc3\xa4n ovat Jack Lemmon, Betty Garrett ja Dick York. Leigh oli ottanut MGM:ll\xc3\xa4 laulutunteja rooliaan varten. Leigh osoittautui monipuoliseksi n\xc3\xa4yttelij\xc3\xa4ksi; h\xc3\xa4n n\xc3\xa4ytteli baseball-komediasta Enkeleit\xc3\xa4 takapes\xc3\xa4ll\xc3\xa4 (1951) aina j\xc3\xa4nnittyneeseen westerniin Ter\xc3\xa4skannus (1953). Vuonna 1954 Leigh n\xc3\xa4ytteli sivuosaa Dean Martinin ja Jerry Lewisin komediassa Toivoton tapaus. My\xc3\xb6hemmin Leigh n\xc3\xa4ytteli Jerry Lewisin kanssa viel\xc3\xa4 Hurmuri-Jerry -elokuvassa vuonna 1966. Leigh n\xc3\xa4ytteli my\xc3\xb6s kolmannen aviomiehens\xc3\xa4 Tony Curtisin kanssa viidess\xc3\xa4 elokuvassa: Houdini \xe2\x80\x93 kahleitten kuningas (1953), Mustan kilven ritari (1954), Viikingit (1958), T\xc3\xa4ydellinen loma (1958) ja Kuka oli se nainen? (1960)._NEWLINE_1950-luvun loppua kohden Leigh alkoi ottaa monimutkaisempia rooleja. Vuonna 1958 Leigh n\xc3\xa4ytteli naisp\xc3\xa4\xc3\xa4osaa Orson Wellesin film noir -klassikossa Pahan kosketus (1958). Pahan kosketus -elokuvassa Leigh n\xc3\xa4yttelee Susan "Susie" Vargasia, joka on \xc3\xa4rh\xc3\xa4kk\xc3\xa4 seksuaalisesti latautunut hahmo; Susan Vargasin rooli korvasi ominaisuuksillaan Leigh\xe2\x80\x99n viattoman valkokangaspersoonan._NEWLINE_Leigh\xe2\x80\x99n tunnetuin roolisuoritus on Marion Crane Alfred Hitchcockin j\xc3\xa4nnitys- ja kauhuelokuvaklassikossa Psyko vuodelta 1960. Psyko sai ilmestyess\xc3\xa4\xc3\xa4n sekalaisia arvosteluja, mutta nyky\xc3\xa4\xc3\xa4n Psyko nauttii kriitikoiden suuresta suosiosta. Psyko menestyi ilmestymisvuonnaan taloudellisesti erinomaisesti. Elokuva oli vuoden 1960 menestyneimpi\xc3\xa4 elokuvia ja sai nelj\xc3\xa4 Oscar-ehdokkuutta. Nyky\xc3\xa4\xc3\xa4n Psyko on elokuvahistorian suurimpia kauhuelokuvaklassikoita ja American Film Institute on valinnut sen kaikkien aikojen j\xc3\xa4nnitt\xc3\xa4vimm\xc3\xa4ksi elokuvaksi. Psyko on erityisen kuuluisa suihkukohtauksesta, jossa Leigh\xe2\x80\x99n n\xc3\xa4yttelem\xc3\xa4 Marion Crane murhataan. Suihkukohtausta pidet\xc3\xa4\xc3\xa4n yhten\xc3\xa4 elokuvahistorian vaikuttavimpana ja mestarillisimpana kohtauksena Bernard Herrmannin s\xc3\xa4velt\xc3\xa4m\xc3\xa4n vihlovan jousiteeman ansiosta. Leigh voitti roolisuorituksestaan parhaan naissivuosan Golden Globen. Lis\xc3\xa4ksi h\xc3\xa4n oli ehdokkaana parhaan naissivuosan Oscar-palkintoon, joka j\xc3\xa4i h\xc3\xa4nen ainoaksi._NEWLINE_1960-luvulla Leigh n\xc3\xa4ytteli monia naisp\xc3\xa4\xc3\xa4osia. N\xc3\xa4it\xc3\xa4 elokuvia ovat muun muassa Mantshurian kandidaatti (1962) Frank Sinatran kanssa, Kaikkien tytt\xc3\xb6jen sankari (1963), joka perustuu menestyneeseen Broadway-show\xe2\x80\x99hun ja Helvetiss\xc3\xa4 tavataan, kultaseni (1966). Vuodesta 1964 alkaen Leigh alkoi tehd\xc3\xa4 vierailurooleja eri televisiosarjoihin.\n_START_SECTION_\nLoppuvuodet\n_START_PARAGRAPH_\n1970-luvulla Leigh ty\xc3\xb6skenteli l\xc3\xa4hinn\xc3\xa4 television puolella tehden televisioelokuvia ja vierailurooleja televisiosarjoihin. Leigh n\xc3\xa4ytteli muun muassa nimiroolin televisioelokuvassa My Wives Jane (1971) ja sivuosan televisioelokuvassa El\xc3\xa4m\xc3\xa4n ja kuoleman kellopeli (1977)._NEWLINE_Vuonna 1975 Leigh n\xc3\xa4ytteli el\xc3\xa4k\xc3\xb6itynytt\xc3\xa4 Hollywood-laulaja ja -tanssija Grace Wheeler Willisi\xc3\xa4 Peter Falkin t\xc3\xa4hditt\xc3\xa4m\xc3\xa4ss\xc3\xa4 Columbon jaksossa "Sammunut t\xc3\xa4hti". Jaksossa n\xc3\xa4hd\xc3\xa4\xc3\xa4n Leigh\xe2\x80\x99st\xc3\xa4 materiaalia vuoden 1953 elokuvasta Kaksi syd\xc3\xa4nt\xc3\xa4 tahdissa. Leigh on tehnyt my\xc3\xb6s kahden jakson vierailuroolin Napoleon Soloon vuonna 1966. My\xc3\xb6hempi\xc3\xa4 televisiovierailuja ovat muun muassa Lemmenlaivan kahteen jaksoon vuosina 1978 ja 1985 ja Murhasta tuli totta -rikossarjan jaksoon "Doom with a View" vuonna 1987._NEWLINE_Vuonna 1975 Leigh n\xc3\xa4ytteli naisp\xc3\xa4\xc3\xa4osaa Angela Forresterina komedian\xc3\xa4ytelm\xc3\xa4ss\xc3\xa4 Murder Among Friends Broadwaylla. N\xc3\xa4ytelm\xc3\xa4\xc3\xa4 esitettiin Biltmore Theatressa 17:n n\xc3\xa4yt\xc3\xb6ksen ajan. N\xc3\xa4ytelm\xc3\xa4 oli saanut ensi-iltansa 28. joulukuuta 1975 ja se suljettiin 10. tammikuuta 1976._NEWLINE_1980-luvulta alkaen Leigh teki vain satunnaisesti elokuvarooleja ja vierailurooleja televisiosarjoihin. My\xc3\xb6hemm\xc3\xa4ll\xc3\xa4 i\xc3\xa4ll\xc3\xa4 Leigh esiintyi tytt\xc3\xa4rens\xc3\xa4 Jamie Leen t\xc3\xa4hditt\xc3\xa4miss\xc3\xa4 kauhuelokuvissa Usva (1980) ja Halloween H20 (1998)._NEWLINE_Leigh ty\xc3\xb6skenteli my\xc3\xb6s kirjailijana. H\xc3\xa4n kirjoitti nelj\xc3\xa4 kirjaa, joista ensimm\xc3\xa4inen oli muistelmat There Really Was a Hollywood (1984). There Really Was a Hollywood p\xc3\xa4\xc3\xa4si New York Timesin bestseller-listalle. Muistelmia seurasivat romaanit House of Destiny (1995) ja The Dream Factory (2002) sek\xc3\xa4 faktaan pohjautuva Psycho: Behind the Scenes of the Classic Thriller (1995), joka kertoo Psykon kuvauksista._NEWLINE_Vuonna 1995 Empire-aikakauslehti valitsi Leigh\xe2\x80\x99n kaikkien aikojen sadan parhaimman n\xc3\xa4yttelij\xc3\xa4n joukkoon. Leigh on my\xc3\xb6s p\xc3\xa4\xc3\xa4ssyt Empiren kaikkien aikojen seksikk\xc3\xa4impien n\xc3\xa4yttelij\xc3\xb6iden listalle. Toukokuussa vuonna 2004 Total Film -lehti valitsi Leigh\xe2\x80\x99n n\xc3\xa4yttelem\xc3\xa4n Marion Cranen kuoleman Psykon suihkukohtauksessa elokuvahistorian parhaimmaksi kuolemaksi.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\n15-vuotiaana (esitti olevansa 18-vuotias) Leigh meni vihille 18-vuotiaan John Kenneth Carlislen (1924\xe2\x80\x931985) kanssa Nevadan Renossa 21. elokuuta vuonna 1942. Avioliitto mit\xc3\xa4t\xc3\xb6itiin nelj\xc3\xa4 kuukautta my\xc3\xb6hemmin 28. joulukuuta. Leigh meni toisen kerran vihille 18-vuotiaana muusikko Stanley Harold Reamesin (1923\xe2\x80\x931985) kanssa 5. lokakuuta vuonna 1945, mutta he erosivat nelj\xc3\xa4 vuotta my\xc3\xb6hemmin 7. syyskuuta 1949._NEWLINE_Leigh meni naimisiin kolmannen kerran n\xc3\xa4yttelij\xc3\xa4 Tony Curtisin (1925\xe2\x80\x932010) kanssa 4. kes\xc3\xa4kuuta vuonna 1951 Connecticutin Greenwichiss\xc3\xa4; avioliitto oli Curtisin ensimm\xc3\xa4inen. He olivat tavanneet vuonna 1950 er\xc3\xa4iss\xc3\xa4 juhlissa. He saivat kaksi lasta, tytt\xc3\xa4ret Kellyn (s. 17. kes\xc3\xa4kuuta 1956) ja Jamie Leen (s. 22. marraskuuta 1958), joista molemmista tuli my\xc3\xb6hemmin n\xc3\xa4yttelij\xc3\xb6it\xc3\xa4 vanhempiensa tapaan. Ennen tytt\xc3\xa4ri\xc3\xa4 Leigh oli saanut keskenmenon vuonna 1954. Avioliitto alkoi horjua, kun Leigh oli l\xc3\xb6yt\xc3\xa4nyt Curtisin kannabisk\xc3\xa4tk\xc3\xb6n. Leigh oli k\xc3\xa4skenyt Curtisia h\xc3\xa4vitt\xc3\xa4m\xc3\xa4\xc3\xa4n sen lapsien takia. Curtis oli my\xc3\xb6s my\xc3\xb6nt\xc3\xa4nyt, ett\xc3\xa4 oli pett\xc3\xa4nyt Leigh\xe2\x80\x99\xc3\xa4 monesti heid\xc3\xa4n avioliittonsa aikana. Leigh ja Curtis erosivat 14. syyskuuta vuonna 1962 yhdentoista aviovuoden j\xc3\xa4lkeen. Heti seuraavana p\xc3\xa4iv\xc3\xa4n\xc3\xa4 15. syyskuuta 1962 Leigh meni nelj\xc3\xa4nnen ja viimeisen kerran naimisiin p\xc3\xb6rssiv\xc3\xa4litt\xc3\xa4j\xc3\xa4 Robert Jay Brandtin (1927\xe2\x80\x932009) kanssa Las Vegasissa. Heid\xc3\xa4n 42-vuotinen avioliittonsa kesti aina Leighin kuolemaan 2004 asti._NEWLINE_Leigh nimitettiin kunniatohtoriksi taiteen alalla Pacificin yliopistossa Stocktonissa Kaliforniassa 14. toukokuuta vuonna 2004._NEWLINE_Leigh oli demokraatti. H\xc3\xa4n esiintyi Tony Curtisin kanssa vuoden 1960 Democratic National Conventionissa.\n_START_SECTION_\nKuolema\n_START_PARAGRAPH_\nJanet Leigh kuoli nukkuessaan 77-vuotiaana kotonaan tytt\xc3\xa4rien Kellyn ja Jamie Leen ja Robertin ymp\xc3\xa4r\xc3\xb6im\xc3\xa4n\xc3\xa4 Kalifornian Beverly Hillsiss\xc3\xa4 sunnuntaina 3. lokakuuta vuonna 2004 k\xc3\xa4rsitty\xc3\xa4\xc3\xa4n syd\xc3\xa4ninfarktista. H\xc3\xa4nen kuolinsyyksi ilmoitettiin vaskuliitti, joka on er\xc3\xa4\xc3\xa4nlainen verisuonitulehdus. Leigh oli k\xc3\xa4rsinyt verisuonitulehduksesta vuoden verran. Kuolemansa aikaan Leigh k\xc3\xa4rsi kroonisesta neuropaattisesta kivusta, joka aiheutti Leighin oikeaan k\xc3\xa4teen kuolion. Leigh tuhkattiin ja h\xc3\xa4nen tuhkansa haudattiin Westwood Village Memorial Parkin hautausmaalle Los Angelesin Westwoodin kaupunginosaan. Robert Brandt haudattiin vaimonsa viereen kuoltuaan viisi vuotta my\xc3\xb6hemmin 82-vuotiaana.\n_START_SECTION_\nPerint\xc3\xb6\n_START_PARAGRAPH_\nJanet Leigh sai 8. helmikuuta vuonna 1960 elokuvaurastaan t\xc3\xa4hden Hollywood Walk of Famelle Hollywoodiin osoitteeseen 1777 Vine Street._NEWLINE_Vuonna 2006 Kalifornian Stockton uudelleennimesi ja omisti keskustan elokuvateatterin ja aukion Leigh\xe2\x80\x99n kunniaksi; aukio ja elokuvateatteri saivat nimen Janet Leigh Plaza. Kes\xc3\xa4kuussa vuonna 2010 Pacificin yliopiston kampuksen alueella sijaitseva elokuvateatteri Pacific Theatre uudelleennimettiin Janet Leigh Theatreksi.'